Oficialusis leidinys L 373 , 21/12/1992 p. 0001 - 0003



Tarybos reglamentas (EEB) Nr. 3637/92 1992 m. lapkričio 27 d. dėl tranzito teisių (ekologinių taškų) paskirstymo sistemos tranzitu per Austriją vykstančioms valstybėje narėje registruotoms sunkiasvorių krovinių transporto priemonėms, kurių maksimalus leidžiamas svoris yra didesnis kaip 7,5 tonos EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 75 straipsnį, atsižvelgdama į Komisijos pasiūlymą, atsižvelgdama į Europos Parlamento nuomonę [1], atsižvelgdama į Ekonomikos ir socialinių reikalų komiteto nuomonę [2], kadangi Austrijos Respublika ir Europos ekonominė bendrija sudarė susitarimą dėl prekių tranzito keliais ir geležinkeliais [3], kadangi anksčiau minėto susitarimo 15 straipsnyje numatyta sumažinti taršą, kurią sukelia tranzitu per Austrijos teritoriją vykstančios sunkiasvorių krovinių transporto priemonės, kas pasiekiama per susitarime numatytą dvylikos metų laikotarpį, o būtent iki 2003 m. pabaigos 60 % sumažinant sunkiasvorių krovinių transporto priemonių, kurių maksimalus leidžiamas svoris yra didesnis kaip 7,5 tonos, bendrą NOx emisiją; kadangi visa ši NOx emisijos vertė atitinka taškų (ekologinių taškų) skaičių, kuriuos naudoja transporto priemonės siekdamos, kad būtų leista vykti tranzitu per Austriją; kadangi susitarime numatyta, jog anksčiau minėtus ekologinius taškus, kurie Bendrijoje paskirstomi valstybėms narėms pagal joje galiojančias taisykles ir tvarką, kompetentingos Austrijos institucijos perduos Bendrijos žinion; kadangi yra būtina nustatyti taisykles, reglamentuojančias Bendrijos turimų ekologinių taškų paskirstymą ir valdymą; kadangi taškus valstybėms narėms turėtų paskirstyti Komisija; kadangi 96,66 % turimų ekologinių taškų valstybėms narėms turėtų būti paskirstoma vadovaujantis sutarta taškų paskirstymo skale, kuri sudaryta vadovaujantis 1991 m. transporto ryšiais su Austrija; kadangi valstybės narės tinkamu laiku turėtų grąžinti Komisijai tuos ekologinius taškus, kurie pagal turimus duomenis iki atitinkamų metų pabaigos vargu ar bus panaudoti; kadangi Komisija likusius ir grąžintus taškus turėtų išlaikyti kaip rezervą, paskirstomą ne vėliau kaip likus vienam mėnesiui iki atitinkamų metų pabaigos pagal sutartus objektyvius kompensavimo tam tikroms valstybėms narėms kriterijus; kadangi vadovaujantis objektyviais kriterijais, paskirstant šį rezervą Komisijai padeda 1992 m. lapkričio 27 d. Tarybos sprendimo 92/577/EEB dėl Europos ekonominės bendrijos ir Austrijos Respublikos susitarimo dėl prekių tranzito keliais ir geležinkeliais sudarymo [4] 4 straipsnyje įsteigtas komitetas, PRIĖMĖ ŠĮ REGLAMENTĄ: 1 straipsnis Šis reglamentas nustato ekologinių taškų, kuriuos Bendrija įgyja pagal Europos ekonominės bendrijos ir Austrijos Respublikos susitarimo dėl prekių tranzito keliais ir geležinkeliais 15 straipsnį, paskirstymo suinteresuotiems vežėjams sistemą. 2 straipsnis 1. Ekologinių taškų skaičius, sudarantis 96,66 % viso turimų taškų skaičiaus, paskirstomas valstybėms narėms pagal I priede nurodytą paskirstymo skalę. 2. Šie ekologiniai taškai valstybėms narėms suteikiami kasmet per du kartus: pirmoji taškų dalis – iki ankstesnių metų spalio 1 d., o antroji – iki atitinkamų metų kovo 1 d. 3 straipsnis 1. Vadovaudamosi 2 straipsniu, valstybių narių kompetentingos institucijos paskirsto jų turimus ekologinius taškus jų teritorijoje įsteigtiems suinteresuotiems vežėjams. 2. Kasmet ne vėliau kaip iki spalio 15 d. valstybių narių kompetentingos institucijos grąžina Komisijai visus ekologinius taškus, kurie pagal turimus duomenis ir paskutinio metų mėnesio vežimo įvertintus duomenis iki metų pabaigos tikriausiai nebus panaudoti. 4 straipsnis 1. Ekologiniai taškai, kurie valstybėms narėms nėra paskirstomi pagal 2 straipsnį, bei tie taškai, kurie buvo sugrąžinti Komisijai pagal 3 straipsnį, sudaro Bendrijos rezervą. 2. Ne vėliau kaip likus vienam mėnesiui iki metų pabaigos, Komisija, vadovaudamasi 5 straipsnyje nustatyta tvarka, valstybėms narėms paskirsto Bendrijos rezervo ekologinius taškus, atsižvelgdama į tai, kaip kiekviena valstybė narė valdė jai skirtus ekologinius taškus bei į kiekvienos valstybės narės vežėjų objektyvius poreikius, kurie visų pirma gali būti nustatomi vadovaujantis šiais kriterijais: - atskira pozicija dėl Italijos ir Graikijos, išsamiau išdėstyta II priede, - nepalanki pradinė padėtis, - sunkumai techniškai tobulinant transporto priemonių parką dėl NOx emisijos vertės, - geografinės aplinkybės, - nenumatytos aplinkybės. 5 straipsnis Komisijai padeda komitetas, įsteigtas pagal Sprendimo 92/577/EEB 4 straipsnį. Komisijos atstovas pateikia komitetui ekologinių taškų paskirstymo iš Bendrijos rezervo projektą. Komitetas savo nuomonę dėl projekto pareiškia per tokį laiką, kurį nustato pirmininkas, atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą remdamasi Komisijos pasiūlymu. Valstybių narių atstovų komitete balsai skaičiuojami taip, kaip nustatyta tame straipsnyje. Pirmininkas nebalsuoja. Komisija patvirtina numatytą paskirstymą, jeigu jis atitinka komiteto nuomonę. Kai numatytas paskirstymas neatitinka komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl ekologinių taškų paskirstymo iš Bendrijos rezervo. Taryba sprendžia kvalifikuota balsų dauguma. Jeigu, pasibaigus keturių savaičių laikotarpiui nuo kreipimosi į Tarybą dienos, Taryba nesiima veiksmų, Komisija priima pasiūlytą ekologinių taškų paskirstymo projektą. 6 straipsnis Šis reglamentas įsigalioja tuo pačiu metu, kaip ir Europos ekonominės bendrijos ir Austrijos Respublikos susitarimas dėl prekių tranzito keliais ir geležinkeliais. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1992 m. lapkričio 27 d. Tarybos vardu Pirmininkas J. Patten [1] 1992 m. lapkričio 20 d. pateikta nuomonė (dar nepaskelbta Oficialiajame leidinyje). [2] 1992 m. lapkričio 24 d. pateikta nuomonė (dar nepaskelbta Oficialiajame leidinyje). [3] Žr. šio Oficialiojo leidinio p. 4. [4] Žr. šio Oficialiojo leidinio p. 4. -------------------------------------------------- I PRIEDAS Ekologinių taškų paskirstymo skalė Valstybė narė | Vienetai | Belgija | 32500 | Danija | 40500 | Vokietija | 482500 | Graikija | 60500 | Ispanija | 1200 | Prancūzija | 5000 | Airija | 1000 | Italija | 510000 | Liuksemburgas | 5000 | Nyderlandai | 123500 | Portugalija | 400 | Jungtinė Karalystė | 8500 | Iš viso: | 1270600 | -------------------------------------------------- II PRIEDAS Atskira pozicija, nurodyta 4 straipsnio 2 dalies pirmojoje įtraukoje Įprasto rezervo, sudarančio 3,34 % viso ekologinių taškų skaičiaus, dalis, atitinkanti 0,41 % visų taškų skaičiaus (kas atitinka maždaug 5430 vienetų, nurodytų I priede), iš principo pirmiausia ir vadovaujantis I priedo paskirstymo skale skiriami Italijai ir Graikijai. --------------------------------------------------